[pic] | COMISIA COMUNITĂŢILOR EUROPENE |

Bruxelles, 14.9.2009

COM(2009) 478 final

RAPORT AL COMISIEI CĂTRE CONSILIU

Raportul anual privind punerea în aplicare a Regulamentului (CE) nr. 866/2004 al Consiliului din 29 aprilie 2004 și situația rezultată în urma aplicării sale {SEC(2009) 1182}

RAPORT AL COMISIEI CĂTRE CONSILIU

Raportul anual privind punerea în aplicare a Regulamentului (CE) nr. 866/2004 al Consiliului din 29 aprilie 2004 și situația rezultată în urma aplicării sale

Introducere

Regulamentul (CE) nr. 866/2004 al Consiliului din 29 aprilie 2004 privind regimul stabilit în temeiul dispozițiilor articolului 2 din Protocolul nr. 10 din Actul de aderare[1] (denumit în continuare Regulamentul privind linia verde, RLV) a intrat în vigoare la 1 mai 2004. Acesta stabilește condițiile de aplicare a dispozițiilor legislației comunitare libertății de circulație a persoanelor, a mărfurilor și a serviciilor peste linia de demarcație care separă zonele din Republica Cipru în care Guvernul Republicii Cipru nu exercită un control efectiv de zonele în care acesta exercită un astfel de control.

Prezentul raport acoperă perioada 1 mai 2008-30 aprilie 2009.

1. MODIFICăRI ALE REGULAMENTULUI PRIVIND LINIA VERDE

La 16 iunie 2008 Consiliul a adoptat Regulamentul de modificare a Regulamentului privind linia verde pentru a facilita în continuare schimburile comerciale în insula Cipru[2].

Regulamentul de modificare prevedea eliminarea tuturor taxelor pentru produsele agricole originare din partea de nord a Ciprului comercializate în zona de demarcație. În plus, valoarea maximă totală a bunurilor din bagajele personale ale persoanelor care trec linia de demarcație a fost majorat[ de la 135 de euro la 260 de euro pentru a încuraja dezvoltarea economică a comunității ciprioților turci. În prezent, bunurile ale căror valoare nu depășește această sumă pot trece linia de demarcație, în zonele controlate de guvernul Republicii Cipru sau în zona de suveranitate a Regatului Unit[3], fără taxe vamale, accize sau taxe. Această regulă nu se aplică țigărilor și băuturilor alcoolice, pentru care limitele sunt prevăzute la articolul 6 alineatul (2) din RLV. În sfârșit, modificările reglementau în mod transparent introducerea temporară a mărfurilor (pentru o perioadă de cel mult șase luni) din partea de nord a Ciprului în zonele controlate de guvern sau în SBA.

Modificările la RLV au fost puse în aplicare fără probleme. Acestea nu au condus însă la creșteri semnificative în comerțul cu produse conexe sau prestarea de servicii din partea turcilor ciprioți în zona de demarcație.

În ceea ce privește introducerea temporară de mărfuri, prevederile naționale din Cipru (sub forma unei circulare a Departamentului vămi, preluate de administrația SBA) sunt în vigoare din 1 noiembrie 2008. De atunci, au fost înregistrate în total 73 de cazuri: 27 de cazuri priveau mărfuri care trebuiau reparate, 14 – mărfuri care trebuiau expuse și un caz privea echipamente profesionale. Alte 31 de cazuri priveau mijloace de transport (înregistrate în alte țări) ale unor persoane care intraseră în zonele controlate de guvern printr-un port din partea de nord a Ciprului și care și-au declarat intenția de a sta în zonele controlate de guvern pentru o perioadă mai mică de șase luni. Până în prezent nu s-au cerut garanții privind introducerea temporară.

2. MăSURI DE PUNERE ÎN APLICARE

La 21 ianuarie 2009, Comisia a adoptat o decizie privind numirea de experți fitosanitari suplimentari care să efectueze inspecții în zonele din Republica Cipru care nu se află sub controlul efectiv al guvernului (a se vedea secțiunea 4.6 de mai jos).

3. TRECEREA LINIEI DE DEMARCAțIE DE CăTRE PERSOANE

3.1. Trecerea liniei prin punctele de trecere autorizate

Regulamentul instaurează un cadru juridic stabil privind libera circulație a ciprioților, a altor cetățeni UE și a resortisanților țărilor terțe care trec linia de demarcație prin punctele de trecere autorizate. Conform datelor puse la dispoziție de Republica Cipru, 730 310 de ciprioți greci (633 163 anul trecutau trecut din zonele controlate de guvern în partea de nord a Ciprului în 193 909 de autovehicule (426 990 anul trecut)[4] și 1 287 126 de ciprioți turci (1 162 739 anul trecut) în 451 334 de autovehicule (602 992 anul trecut) au trecut din partea de nord a Ciprului în zonele controlate de guvern în perioada de raportare[5]. Conform datelor furnizate de Republica Cipru, în perioada de raportare au mai trecut linia de demarcație și 739 097 de cetățeni UE din afara Ciprului și de resortisanți din țări terțe (cifra pentru anul trecut nu este disponibilă).

Aceste cifre nu includ datele privind persoanele și autovehiculele care au trecut prin punctele de trecere Pergamos și Strovilia , ambele aflate sub autoritatea administrației SBA. Aceasta nu înregistrează date statistice detaliate pentru cele două puncte de trecere. Datele anuale medii pentru această perioadă de raportare sunt estimate de administrația SBA la 94 000 de greci ciprioți care trec în partea de nord a Ciprului și 243 000 de turci ciprioți care intră în SBA prin Strovilia , 34 000 de ciprioți greci care intră în partea de nord a Ciprului și 168 000 de ciprioți turci care întră SBA prin Pergamos[6].

Numărul agenților din Poliția Republicii Cipru (denumită în continuare CYPOL) care lucrează direct în punctele de trecere a înregistrat o ușoară scădere, de la 67 (în 2008) la 63 (în 2009).

Nu au fost semnalate incidente majore cu privire la trecerea zilnică a persoanelor prin punctele de control.

3.2. Migrația ilegală peste linia verde

Numărul mare de resortisanți ai țărilor terțe care trec ilegal linia de demarcație rămâne un aspect foarte preocupant. Pe parcursul perioadei de raportare, datele puse la dispoziție de Republica Cipru indică faptul că numărul total de imigranți ilegali reținuți este în ușoară scădere în comparație cu nivelul record de anul trecut (de la 5 844 la 5 560) – a se vedea anexa IV.

CYPOL a raportat faptul că, dintre cei 5 560 de imigranți ilegali, doar 35 au intrat direct în zonele controlate de guvern, iar 5 525 au intrat în zonele controlate de guvern trecând linia de demarcație. Dintre acești 5 525 de imigranți ilegali, 5 347 au fost reținuți de CYPOL și 178 de Poliția SBA, care i-a predat ulterior CYPOL-ului. Conform datelor oferite de CYPOL, imigranții ilegali sunt originari în principal din următoarele țări: Siria (48 %), Iran (9 %) și Cisiordania și Fâșia Gaza (9%). Un număr mare de resortisanți ai țărilor terțe care intră ilegal depun apoi cerere de azil (2 226 din 5 560). Tot astfel, un număr semnificativ de imigranți ilegali au părăsit teritoriul în mod voluntar (2 415, în comparație cu 1 509 anul trecut)[7].

Estimările poliției cipriote cu privire la calea de acces în zonele controlate de guvern se bazează pe aceleași criterii ca și în anii precedenți[8], în principal pe documente și declarații ale imigranților înșiși.

În ceea ce privește actele, datele CYPOL indică o tendință îngrijorătoare, în sensul că 65% (anul trecut 47%) din imigranții ilegali despre care se raportează că au intrat în zonele controlate de guvern trecând linia de demarcație (3 486 din 5 347) aveau pe pașaport fie o ștampilă de intrare sau de ieșire turcă sau cipriot turcă (36 %, respectiv 28 % [9]), fie o viză eliberată de Turcia care este valabilă și pentru tranzitarea părții de nord a Ciprului (1 %), fie o „viză” sau un „permis de ședere” eliberate de „RTCN” (0,2%)[10].

Conform informațiilor oferite de autoritățile Republicii Cipru, au fost identificați 131 de imigranți ilegali (în special sirieni și irakieni) care au folosit o linie directă de feribot din Latakia, în Siria, către Famagusta, în partea de nord a Ciprului, evitând astfel tranzitarea Turciei. Cu toate acestea, se bănuiește că un număr mult mai mare de imigranți ilegali au folosit acest traseu.

Câteva „puncte de trecere” neautorizate din satul Pergamos sau din apropierea acestuia (aflate parțial în SBA și parțial în partea de nord a Ciprului), care sunt încă folosite de localnici și de agricultori, sunt în mod deosebit dificil de controlat. În acest context, administrația SBA a informat Comisia că poliția SBA, Departamentul vămi și imigrație al SBA, precum și resursele militare britanice continuă să conlucreze strâns pentru a combate migrația ilegală. În plus, Departamentul vămi și imigrație al SBA a instituit o echipă specială de informații și a recrutat încă șapte ofițeri operaționali; în general se efectuează patrulări mai frecvente (în total 2 816 patrulări în perioada de raportare), s-au organizat cursuri de formare și a fost achiziționată aparatură tehnică (în special pentru viziune nocturnă). Administrația SBA continuă, de asemenea, să împărtășească cu succes informații și să mențină a bună cooperare cu ambele părți.

Conform informațiilor oferite de comunitatea cipriotă turcă, în perioada de raportare, unui număr de 2 713 de resortisanți din țări terțe li s-a refuzat intrarea în partea de nord a Ciprului (1 146 erau din Turcia)[11]; au fost reținuți 582 de imigranți ilegali (majoritatea veniți din Siria) și au fost emise 564 de decizii de returnare (deși nu s-au efectuat deportări propriu-zise).

La nivelul grupurilor de lucru, Comisia a întreținut un dialog constructiv cu autoritățile relevante ale Republicii Cipru și cu administrația zonei de suveranitate. S-a organizat un seminar comun și au avut loc și alte reuniuni care s-au axat în special pe problema imigrației ilegale în zona de demarcație.

Cu această ocazie, reprezentanții Republicii Cipru au oferit Comisiei informații cu privire la măsurile luate în perioada de raportare. Aceste măsuri au inclus adoptarea de către CYPOL a unui Plan strategic pe o perioadă de patru ani (2008-2011), care cuprinde combaterea migrației ilegale, prin utilizarea de personal suplimentar din sediile locale ale poliției și din alte servicii ale poliției pentru patrularea de-a lungul liniei de demarcație[12], prezența permanentă a unei unități speciale de poliție în zonele vulnerabile ale satelor Pergamos și Pyla , semnarea unui memorandum de înțelegere între CYPOL și Garda națională cipriotă în aprilie 2009, vizând o cooperare mai strânsă, precum și utilizarea a două elicoptere[13] pentru supravegherea liniei de demarcație.

Atât Republica Cipru, cât și SBA au intensificat acțiunile de supraveghere a liniei de demarcație în perioada de raportare. Cu toate acestea, Republica Cipru rămâne reticentă față de luarea oricărei măsuri care ar putea conferi liniei de demarcație aparența unei frontiere externe. În perioada de raportare nu a avut loc niciun schimb de informații între comunitatea ciprioților greci și cea a ciprioților turci. Cu toate acestea, în cadrul Comitetului tehnic privind criminalitatea și chestiunile penale aparținând celor două comunități, care funcționează sub egida ONU, liderii celor două comunități au fost de acord, în principiu, să creeze o unitate pentru schimbul de informații.

Se estimează că, în punctele de trecere, controlul este eficace. Cu toate acestea, având în vedere fluxul încă îngrijorător de ridicat al imigranților ilegali, Comisia este de părere că o intensificare a operațiunilor de supraveghere a liniei de demarcație, între punctele de trecere de către Republica Cipru în temeiul articolului 3 din RLV și de către administrația SBA în temeiul articolului 2 alineatul (5) din RLV va reprezenta o contribuție importantă la combaterea migrației ilegale în UE. Nu ar trebui împiedicate contactele dintre cele două comunități.

4. TRECEREA LINIEI DE DEMARCAțIE - MăRFURI

4.1. Valoarea schimburilor comerciale

În temeiul articolului 8 din Regulamentul (CE) nr. 1480/2004 al Comisiei[14], Camera de Comerț Cipriotă Turcă (denumită în continuare „CCCT”) a raportat lunar natura, volumul și valoarea mărfurilor pentru care s-au emis documente însoțitoare.

În cadrul rapoartelor lunare transmise Comisiei, autoritățile Republicii Cipru au comunicat, de asemenea, natura, volumul și valoarea mărfurilor care au trecut linia de demarcație. Aceste rapoarte au inclus mărfurile care au intrat în zonele controlate de guvern prin punctele de trecere Pergamos și Strovilia , aflate sub autoritatea administrației SBA.

Potrivit rapoartelor CCCT, valoarea totală a mărfurilor pentru care au fost emise documente însoțitoare pe parcursul perioadei de raportare s-a ridicat la 8 573 421 de euro, în timp ce valoarea mărfurilor care au fost de fapt comercializate a fost de aproximativ 5 471 465 de euro[15].

În comparație cu perioada de raportare precedentă, cifrele indică o creștere a valorii totale a mărfurilor care au trecut linia de demarcație. Conform rapoartelor furnizate de autoritățile Republicii Cipru, valoarea comercială totală a mărfurilor care au trecut efectiv linia de demarcație a crescut cu mai mult de o treime, ajungând la aproximativ 6 111 030 de euro, în comparație cu 4 473 408 euro în perioada de raportare precedentă. Ar trebui notat faptul că schimburile comerciale cu cartofi au reprezentat, din nou, aproape 30% din valoarea totală a schimburilor comerciale și reprezintă principala componentă a creșterii comerțului în zona liniei verzi.

În octombrie 2008, au trecut linia de demarcație mărfuri în valoare de peste 830 000 de euro. Acesta este nivelul cel mai ridicat înregistrat de la intrarea în vigoare a RLV. Componenta principală a fost reprezentată de cartofi, în valoare de peste 450 000 de euro.

Procentul schimburilor comerciale din zona liniei verzi calculat față de schimburile comerciale generale ale comunității cipriote turce nu a încetat să crească, atingând un nivel record în 2008 de aproape 12%.

Deși acest aspect nu intră în domeniul de aplicare al RLV, se poate observa faptul că schimburile comerciale din zonele controlate de guvern către partea de nord a Ciprului s-au ridicat la 1 095 060 de euro în perioada de raportare, în comparație cu 1 015 340 de euro în cea precedentă, conform cifrelor transmise de Camera de Comerț și Industrie a Ciprului. Schimburile comerciale din zonele controlate de guvern către cele din partea de nord a Ciprului au rămas, prin urmare, la același nivel și reprezintă aproximativ o șesime din comerțul efectuat în sens invers (în perioada de raportare precedentă acesta reprezenta încă un sfert din comerțul efectuat în sens invers)[16].

Comunitatea cipriotă turcă continuă să aplice un regim comercial care, în principiu, reproduce restricțiile din Regulamentul privind linia verde. Cu toate acestea, modificările aduse RLV în 2008 nu au avut un corespondent, în special, în ceea ce privește valoarea maximă totală a mărfurilor scutite de taxe vamale deținute de călători de la 135 de euro la 260 de euro (a se vedea punctul 1). Regimul comercial cipriot turc nu se aplică întotdeauna în mod sistematic, ceea ce face dificilă stabilirea de relații comerciale durabile. Partea cipriotă turcă a declarat deschis că principalul motiv îl reprezintă protejarea economiei locale. De exemplu, în vara anului 2008, mai multor cultivatori de cartofi ciprioți turci nu li s-a permis să aducă semințe de cartofi în partea de nord a Ciprului prin linia verde. Această problemă nu a fost de o asemenea amploare încât să aibă un impact major asupra producției de cartofi în zonă.

4.2. Tipul de mărfuri

Cifrele privind tipurile de mărfuri tranzacționate indică un număr limitat de produse noi care au trecut linia de demarcație în zonele controlate de guvern, peștele proaspăt fiind cel mai important dintre acestea. Ca și în perioada precedentă de raportare, legumele au constituit principala categorie de produse comercializate, anul acestea fiind urmate de materialele de construcții și de produsele din piatră[17].

În cadrul perioadei de raportare, cu o singură excepție, schimburile comerciale din zona liniei de demarcație au fost doar intrainsulare. În mai 2008, au trecut linia de demarcație și au fost trimise spre testare în Germania eșantioane de pământ și apă (fără valoare comercială). Cu toate acestea, continuă să existe suspiciuni (raportate Comisiei de experți fitosanitari independenți) în privința cartofilor din zona cipriotă turcă, în sensul că aceștia, declarați inițial ca fiind destinați consumului în Cipru, ar fi reambalați în zonele controlate de guvern și vânduți în străinătate.

4.3. Nereguli

Din mai 2008, autoritățile din Republica Cipru au raportat opt cazuri de nereguli (cu o valoare comercială totală de 7 166 de euro) în care mărfurile nu au primit autorizația de a trece peste linia de demarcație. Trei cazuri au vizat pește proaspăt, care a fost confiscat și distrus deoarece autoritățile veterinare din Republica Cipru a considerat că aceste transporturi nu îndeplineau standardele de siguranță alimentară (valoarea comercială totală a acestora era de 2 137 euro). Alte motive de refuzare a mărfurilor au inclus: produse presupuse a nu respecta cerințele privind marcarea (de exemplu materiale de construcții și cabluri), riscul existenței unor boli contagioase (frunze de viță-de-vie) și interdicția de a comercializa citrice și lemn de eucalipt și de pin.

Mai mult, în urma identificării unui risc identificat de transmitere a febrei aftoase, în aprilie 2009 Comisia a interzis comerțul cu fân și paie în zona liniei verzi.

În aprilie 2009, cu ocazia unei dezbateri în Parlamentul Republicii Cipru, anumiți parlamentari au pretins că prevederile Regulamentului privind linia verde au fost deturnate pentru a introduce produse din Turcia. Această acuzație este investigată de către autoritățile relevante din Republica Cipru. Nici în cadrul rapoartelor lunare adresate Comisiei și nici prin canalele oficiale nu au fost supuse atenției Comisiei cazuri confirmate de nereguli.

4.4. Evoluții pozitive în privința circulației mărfurilor

În perioada de raportare, evoluțiile pozitive au eliminat anumite obstacole care limitau în trecut schimburile comerciale în zona de demarcație. Aceste evoluții includ:

- în martie 2009, liderii comunităților cipriote grecești și cipriote turce, cu ocazia unui eveniment organizat în comun de CCCT și de Camera de Comerț și Industrie a Ciprului (CCIC), au făcut o declarație comună de încurajare a schimburilor comerciale din zona liniei verzi[18];

- în cadrul aceluiași eveniment organizat în comun a fost lansat proiectul „ Interdependence ”, finanțat de PNUD în cadrul programului ACT, menit să sporească comerțul intrainsular și cooperarea între întreprinderi, să consolideze interdependența economică, să încurajeze planificarea în comun și să creeze noi oportunități de parteneriate;

- au continuat reuniunile de tip „masă rotundă” ale celor trei camere (CCIC, CCCT și Camera de Industrie Cipriotă Turcă, CICT);

- sub egida proiectului EDGE, finanțat de USAID, s-au întreprins diferite acțiuni pentru facilitarea comerțului din zona liniei verzi. Acestea au inclus facilitarea achiziționării de semințe de cartofi și a utilajelor agricole de către comunitatea cipriotă turcă, analize detaliate privind comerțul pentru a descoperi alte domenii cu potențial pentru schimburile comerciale, lansarea și promovarea unui site interactiv (portalul web „Rețeaua producătorilor din Cipru) și asistența în activitatea de pregătire pentru instituirea unui mecanism de arbitraj privind linia verde, aparținând celor două comunități;

- comerțul cu cartofi a continuat fără probleme la un nivel ridicat.

4.5. Obstacole și dificultăți persistente în ceea ce privește circulația bunurilor

În ciuda acestor evoluții pozitive, subzistă anumite obstacole în calea comerțului în zona liniei verzi.

Nu se pot raporta progrese față de anul trecut în ceea ce privește transportul[19]. Autovehiculele comerciale cipriote turce, în special camioanele și autobuzele, nu pot încă să circule liber pe insulă. Mai multă flexibilitate din ambele părți în acest sens ar consolida cooperarea economică.

Nu se pot raporta progrese nici în privința altor obstacole în calea comerțului, potrivit informațiilor transmise Comisiei de către Camera de Comerț Cipriotă Turcă. Comercianții ciprioți turci continuă să raporteze dificultăți în aprovizionarea supermarketurilor și publicitatea produselor și serviciilor acestora în presa din zonele controlate de guvern. Se pare că există încă bariere psihologice pentru unii cumpărători din sudul liniei verzi față de achiziționarea de produse cipriote turce dacă acestea sunt etichetate ca atare, barierele fiind mai puțin pronunțate când produsele sunt (re-)ambalate fără a se preciza originea[20] [21]. În ceea ce privește participarea ciprioților turci la Târgul Comercial Internațional din Cipru din 2009, se menționează că aceasta a fost foarte limitată.

În sfârșit, contrabanda cu mărfuri în zona liniei de demarcație rămâne un fenomen larg răspândit (deși posibil la un nivel mai scăzut datorită reducerii diferenței de prețuri). Comentariile neoficiale și rapoartele de presă[22] sugerează încă faptul că valoarea mărfurilor care fac obiectul contrabandei depășește de câteva ori valoarea schimburilor comerciale legale. Pe baza mărfurilor confiscate de vămile din Republica Cipru și din SBA, cele mai traficate mărfuri rămân țigările și alte forme de tutun; alte mărfuri care fac obiectul contrabandei includ cantități comerciale de pește și melci proaspeți.

Problema contrabandei cu mărfuri subliniază nevoia continuă pentru o supraveghere eficace a liniei de demarcație de către guvernul Republicii Cipru și administrația SBA. Mai mult, ar fi probabil utile, de asemenea o supraveghere mai strictă din partea administrației zonei de suveranitate în ceea ce privește natura și cantitatea mărfurilor destinate populației cipriote turce din satul Pyla, situat în zona zona-tampon [articolul 4 alineatul (10) din RLV] și controale mai riguroase ale „punctelor de trecere” neoficiale din satul Pergamos sau din apropierea acestuia.

4.6. Facilitarea schimburilor comerciale

Au fost luate următoarele măsuri în vederea facilitării comerțului cu anumite produse:

Cartofi

Cartofii sunt scutiți de taxe vamale, dar fiecare camion trebuie să fie însoțit de un raport de inspecție fitosanitară, eliberat de experți fitosanitari independenți în conformitate cu anexa III la Regulamentului (CE) nr. 1480/2004[23]. În vederea facilitării comerțului cu cartofi în zona liniei de demarcație, Comisia a asigurat prezența permanentă a acestor experți în timpul celor două sezoane principale de recoltare.

Având în vedere cererea în creștere pentru acest serviciu, Comisia a numit șapte experți fitosanitari suplimentari care să ajute la efectuarea inspecțiilor de cartofi.

Citrice

Primul transport semnificativ de citrice a trecut linia de demarcație în octombrie 2008. Acesta a fost urmat de câteva alte transporturi și există potențial pentru creșteri suplimentare.

Miere de albine și pește

Comerțul cu pește proaspăt a început la sfârșitul lunii iunie 2008 și, în ciuda unor probleme inițiale, în final s-a dovedit a fi un succes. În aprilie 2009 au trecut linia de demarcație produse din pește în valoare de peste 82 000 de euro. Experți independenți din statele membre numiți de Comisie în conformitate cu anexa I la Decizia 2007/330/CE a Comisiei[24] au inspectat în continuare navele de pescuit cipriote turce.

Comerțul cu miere de albine nu a putut demara în perioada de raportare din motive legate de protecția consumatorului și de sănătate publică, datorate rezultatelor nesatisfăcătoare ale analizei eșantioanelor de miere.

Roșii și ceapă

Experți independenți din statele membre au efectuat inspecții aleatorii pe teren pentru a estima recolta totală respectivă, în sprijinul eforturilor depuse de CCCT de îmbunătățire a trasabilității și supravegherii.

5. CONCLUZII

Controlul liniei verzi în punctele de trecere autorizate este satisfăcător.

Atât Republica Cipru, cât și administrația britanică din SBA au intensificat acțiunile de supraveghere a liniei de demarcație în perioada de raportare. Cu toate acestea, numărul de resortisanți din țările terțe care trec ilegal linia de demarcație rămâne în continuare un motiv de preocupare, deși numărul total de imigranți ilegali reținuți este în ușoară scădere pe parcursul perioadei de raportare, în comparație cu nivelul record de anul trecut. Comisia consideră că o și mai mare intensificare a acțiunilor de supraveghere a liniei de demarcație între punctele de trecere, asigurată de Republica Cipru și administrația SBA, ar reprezenta o contribuție importantă pentru a sprijini combaterea migrației ilegale în UE. Republica Cipru rămâne atentă pentru a evita luarea oricărei măsuri care ar putea conferi liniei de demarcație aparența unei frontiere externe.

În ceea ce privește mărfurile care trec linia verde, cifrele comunicate indică din nou o creștere a valorii totale a mărfurilor, în comparație cu perioada de raportare precedentă. Conform rapoartelor furnizate de autoritățile Republicii Cipru, valoarea comercială totală a mărfurilor care au trecut linia de demarcație a crescut cu mai mult de o treime, ajungând la aproximativ 6 111 030 de euro, în comparație cu 4 473 408 euro în perioada de raportare precedentă. Aproape 30% a reprezentat comerțul cu cartofi.

Modificările de anul trecut ale RLV au fost puse în aplicare fără probleme. Acestea nu au condus însă la creșteri semnificative în comerțul sau prestarea de servicii din partea turcilor ciprioți în zona de demarcație.

Valoarea globală a schimburilor comerciale în zona liniei verzi rămâne încă limitată, parțial din cauza domeniului de aplicare restrâns al regulamentului. Cu toate acestea, cota-parte a comerțului în zona de demarcație a crescut în totalul comerțului turc cipriot[25].

S-au înregistrat evoluții pozitive în privința circulației mărfurilor. Cu toate acestea, există încă obstacole în calea comerțului din zona de demarcație. Autovehiculele comerciale cipriote turce, în special camioanele și autobuzele, nu pot să circule liber pe insulă. În plus, nu se pot raporta progrese privind alte bariere în calea comerțului. În cele din urmă, se pare că rămâne răspândită contrabanda cu mărfuri în zona de demarcație.

Comisia a luat diverse măsuri în vederea facilitării schimburilor comerciale în zona de demarcație, în special a comerțului cu cartofi, citrice și pește.

Concluzia generală este că Regulamentul privind linia verde continuă să ofere o bază funcțională, care permite trecerea persoanelor și a mărfurilor dinspre și către zonele Republicii Cipru controlate de guvern. Comisia va continua să monitorizeze punerea în aplicare a regulamentului.

[1] JO L 161, 30.4.2004, p. 128. Regulament modificat ultima dată prin Regulamentul (CE) nr. 587/2008 al Consiliului (JO L 163, 24.6.2008, p. 1).

[2] JO L 163, 24.6.2008, p. 1. Regulamentul (CE) nr. 587/2008 al Consiliului din 16 iunie 2008 de modificare a Regulamentului (CE) nr. 866/2004.

[3] Denumită în continuare „SBA”.

[4] Conform statisticilor puse la dispoziție de Republica Cipru, fluxul mediu lunar de autovehicule cipriote grecești către partea de nord a Ciprului a fost între 50 000 și 60 000 până în noiembrie 2007, apoi a scăzut brusc la aproape o treime (între 15 000 și 20 000 de autovehicule) și a rămas constant la acest nivel și după aceea, inclusiv în această perioadă de raportare. Această scădere rezultă în principal din neincluderea autovehiculelor care au trecut prin punctele de trecere Pergamos și Strovilia (ambele aflate sub autoritatea administrației SBA) în statisticile raportate pentru situația de după noiembrie 2007.

[5] Potrivit autorităților din Republica Cipru, nu se păstrează evidența numărului de ciprioților greci reveniți în zonele controlate de guvern și a numărului de ciprioților turci reveniți în partea de nord a Ciprului (a se vedea anexa VII).

[6] Conform datelor comunității ciprioților turci, pe parcursul perioadei de raportare, 645 091 de ciprioți greci au trecut din zonele controlate de guvern în partea de nord a Ciprului în 200 892 de autovehicule și 1 708 919 ciprioți turci au trecut din nordul Ciprului în zonele controlate de guvern în 645 303 autovehicule.

[7] A se vedea anexa VI.

[8] A se vedea în special raportul de anul trecut privind linia verde [Comunicarea Comisiei din 27.8.2008, COM(2008) 529 final], pagina 4.

[9] Procentele sunt calculate din cifra de 65%.

[10] A se vedea anexele VI și VIII.

[11] Doar unui număr de 17 persoane li s-a refuzat intrarea prin punctele de trecere din zona liniei de demarcație.

[12] În total, un număr minim de 129 de ore-persoană (anul trecut 110) pe zi au fost folosite pentru patrularea de-a lungul liniei dintre punctele de trecere de către 328 de ofițeri ai poliției locale (anul trecut 241); (număr în creștere din cauza obligațiilor sporite privind raportarea). În plus, alte servicii ale poliției participă la operațiuni speciale și efectuează patrulări periodice și aleatorii.

[13] În perioada de raportare, două elicoptere (anul trecut unul singur) au efectuat în total 100 de ore de zbor de patrulare de-a lungul liniei de demarcație (anul trecut 90 de ore).

[14] Regulamentul (CE) nr. 1480/2004 al Comisiei din 10 august 2004 (JO L 272, 20.8.2004, p. 3.

[15] A se vedea anexele I, II și III.

[16] Statisticile privind cheltuielile efectuate cu cartea de credit sugerează, însă, faptul că turcii ciprioți au cheltuit câteva milioane de euro (cifră în creștere) în supermarketuri și în alte magazine din zonele controlate de guvern, cifre care nu se regăsesc în statisticile oficiale privind linia verde.

[17] A se vedea anexele IV și V.

[18] Pentru declarația comună, a se vedea http://www.ktto.net/interdependence/index.html .

[19] Pentru o analiză detaliată a se vedea raportul de anul trecut privind linia verde.

[20] Pentru mai multe detalii, a se vedea Mete Hatay, Fiona Mullen, Julia Kalimeri, „ Intra-island trade in Cyprus – Obstacles, oppositions and psychological barriers ”, Prio Cyprus Centre, 2008.

[21] Acest fenomen este confirmat, de asemenea, de către experții fitosanitari independenți.

[22] A se vedea, de exemplu, declarațiile președintelui CCIC apărute în presa cipriotă la 12 și 13 ianuarie 2009.

[23] Regulamentul (CE) nr. 1480/2004 al Comisiei din 10 august 2004, JO L 272, 20.8.2004, p. 3.

[24] Decizia nr. 2007/330/CE a Comisiei din 4 mai 2007, JO L 123, 12.5.2007, p. 30.

[25] Pe parcursul celor cinci ani de la intrarea în vigoare a RLV, cota acestuia a crescut de la 2% la 10%. În total, valoarea anuală a exporturilor turce cipriote este estimată la aproximativ 50 de milioane de euro.